Ehdotus NEUVOSTON PÄÄTÖS etuuskohteluun oikeuttavia Paneurooppa–Välimeri-alkuperäsääntöjä koskevalla alueellisella yleissopimuksella perustetussa sekakomiteassa esitettävästä Euroopan unionin kannasta, joka koskee Moldovan tasavallan hakemusta tulla kyseisen yleissopimuksen sopimuspuoleksi /* COM/2014/0110 final - 2014/0058 (NLE) */





PERUSTELUT 1. EHDOTUKSEN TAUSTA Etuuskohteluun oikeuttavia Paneurooppa–Välimeri-alkuperäsääntöjä koskevassa alueellisessa yleissopimuksessa[1], jäljempänä ’yleissopimus’, vahvistetaan sopimuspuolten välillä tehtyjen asiaankuuluvien sopimusten nojalla kaupan kohteena olevien tavaroiden alkuperää koskevat määräykset. Yleissopimuksen 5 artiklan 1 kohdassa määrätään, että kolmannesta osapuolesta voi tulla yleissopimuksen sopimuspuoli, jos hakijamaalla tai -alueella on voimassa oleva vapaakauppasopimus, jossa vahvistetaan etuuskohteluun oikeuttavat alkuperäsäännöt vähintään yhden sopimuspuolen kanssa. Yleissopimuksen 2 artiklan 2 kohdassa määrätään, että yleissopimuksessa ’kolmannella osapuolella’ tarkoitetaan kaikkia naapurimaita tai ‑alueita, jotka eivät ole sopimuspuolia. Moldovan tasavalta toimitti yleissopimukseen liittymistä koskevan kirjallisen hakemuksen yleissopimuksen tallettajalle (EU:n neuvoston pääsihteeristö) 17. heinäkuuta 2013. Hakemuksessaan Moldovan tasavalta ilmoitti olevansa Albanian, Bosnia ja Hertsegovinan, entisen Jugoslavian tasavallan Makedonian, Moldovan tasavallan, Montenegron, Serbian ja Kosovon[2] välillä tehdyn Keski-Euroopan vapaakauppasopimuksen jäsen. Moldovalla on näin ollen voimassa oleva vapaakauppasopimus kuuden yleissopimuksen sopimuspuolen kanssa, ja se täyttää yleissopimuksen 5 artiklan 1 kohdassa asetetun sopimuspuoleksi tulemista koskevan edellytyksen. Hakemuksessaan Moldovan tasavalta ilmoitti lisäksi, että Paneurooppa–Välimeri-yleissopimukseen liittyminen oli sitoumus, joka tehtiin EU:n kanssa tehtävästä pitkälle menevästä ja laaja-alaisesta vapaakauppasopimuksesta[3] käytyjen neuvottelujen puitteissa, ja että se oli hiljattain saanut päätökseen neuvottelut vapaakauppasopimuksesta Turkin kanssa. Hakemus olisi tämän vuoksi toimitettava yleissopimuksen sekakomitealle yleissopimuksen 4 artiklan 3 kohdan b alakohdan mukaisesti päätöksen tekemiseksi Moldovan tasavallan kutsumisesta liittymään yleissopimukseen. Neuvoston olisi määritettävä sekakomiteassa esitettävä EU:n kanta. Komission mukaan Moldovan tasavallan liittyminen ei edellytä mitään yleissopimuksen 4 artiklan 3 kohdan c alakohdassa tarkoitettuja siirtymätoimenpiteitä. 2. KUULEMISTEN JA VAIKUTUSTENARVIOINTIEN TULOKSET Yleissopimuksen sopimuspuolille ilmoitettiin hakemuksesta yleissopimuksen sekakomitean 29. lokakuuta 2013 pidetyssä kokouksessa. Ulkopuolisten asiantuntijoiden käyttö ei ollut tarpeen. Vaikutustenarviointia ei myöskään ollut tarpeen toteuttaa, koska ainoa edellytys kolmannen osapuolen liittymiselle yleissopimukseen on se, että sillä on voimassa oleva vapaakauppasopimus vähintään yhden yleissopimuksen sopimuspuolen kanssa. 3. EHDOTUKSEN OIKEUDELLINEN SISÄLTÖ Neuvoston päätöksen oikeusperusta on Euroopan unionin toiminnasta tehdyn sopimuksen 207 artiklan 4 kohdan ensimmäinen alakohta yhdessä sen 218 artiklan 9 kohdan kanssa. Ehdotus kuuluu unionin yksinomaiseen toimivaltaan. Toissijaisuusperiaatetta ei sen vuoksi sovelleta. Ehdotettu sääntelytapa: neuvoston päätös. 2014/0058 (NLE) Ehdotus NEUVOSTON PÄÄTÖS etuuskohteluun oikeuttavia Paneurooppa–Välimeri-alkuperäsääntöjä koskevalla alueellisella yleissopimuksella perustetussa sekakomiteassa esitettävästä Euroopan unionin kannasta, joka koskee Moldovan tasavallan hakemusta tulla kyseisen yleissopimuksen sopimuspuoleksi EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa, ottaa huomioon etuuskohteluun oikeuttavia Paneurooppa–Välimeri-alkuperäsääntöjä koskevan alueellisen yleissopimuksen[4], ottaa huomioon Euroopan komission ehdotuksen, sekä katsoo seuraavaa: (1) Etuuskohteluun oikeuttavia Paneurooppa–Välimeri-alkuperäsääntöjä koskeva alueellinen yleissopimus, jäljempänä ’yleissopimus’, tuli voimaan 1 päivänä joulukuuta 2012. (2) Yleissopimuksen 5 artiklan 1 kohdassa määrätään, että kolmannesta osapuolesta voi tulla yleissopimuksen sopimuspuoli, jos hakijamaalla tai -alueella on voimassa oleva vapaakauppasopimus, jossa vahvistetaan etuuskohteluun oikeuttavat alkuperäsäännöt vähintään yhden sopimuspuolen kanssa. (3) Moldovan tasavalta toimitti yleissopimukseen liittymistä koskevan kirjallisen hakemuksen yleissopimuksen tallettajalle 17 päivänä heinäkuuta 2013. (4) Moldovan tasavalta on Albanian, Bosnia ja Hertsegovinan, entisen Jugoslavian tasavallan Makedonian, Moldovan tasavallan, Montenegron, Serbian ja Kosovon[5] välillä tehdyn Keski-Euroopan vapaakauppasopimuksen jäsen. Moldovan tasavallalla on näin ollen voimassa oleva vapaakauppasopimus kuuden yleissopimuksen sopimuspuolen kanssa, ja se täyttää yleissopimuksen 5 artiklan 1 kohdassa asetetun sopimuspuoleksi tulemista koskevan edellytyksen. (5) Yleissopimuksen 4 artiklan 3 kohdan b alakohdan mukaisesti sekakomitea tekee päätöksen kolmansille osapuolille esitettävistä kutsuista liittyä yleissopimukseen. (6) Unionin olisi äänestettävä sekakomiteassa sellaisen päätöksen puolesta, jolla Moldovan tasavalta kutsutaan liittymään yleissopimukseen, ON HYVÄKSYNYT TÄMÄN PÄÄTÖKSEN: 1 artikla Etuuskohteluun oikeuttavia Paneurooppa–Välimeri-alkuperäsääntöjä koskevalla alueellisella yleissopimuksella perustetussa sekakomiteassa esitettävä Euroopan unionin kanta, joka koskee Moldovan tasavallan hakemusta tulla kyseisen yleissopimuksen sopimuspuoleksi, perustuu tähän päätökseen liitettyyn sekakomitean päätösluonnokseen. Unionin edustajat sekakomiteassa voivat sopia päätösluonnokseen tehtävistä vähäisistä muutoksista ilman uutta neuvoston päätöstä. 2 artikla Kun sekakomitean päätös on annettu, se julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EUVL L 54, 26.2.2013, s. 4. [2] Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen. [3] Pitkälle menevä ja laaja-alainen vapaakauppasopimus parafoitiin itäistä kumppanuutta koskevassa Vilnan huippukokouksessa 28.–29. marraskuuta 2013. [4] EUVL L 54, 26.2.2013, s. 4. [5] Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.